บทละครสั้น 
เรื่อง ขอดูใจแม่

 ตัวละคร 
แม่ 
อุ้ม ลูกสาวคนกลาง
แดง ลูกสาวคนโต 
โชค สามีของอุ้ม
หมวยเล็ก
ป๊า 
แฟนใหม่ป๊า 

ฉาก 1 บ้าน – ห้องโถงในบ้าน 
ตัวละคร		แม่ - ลูกสาว (อุ้ม) - ลูกสาว (แดง)    
-แม่นั่งอยู่บนโซฟา อุ้มเดินเข้ามานั่งข้างๆ พูดจาประนีประนอมให้แม่ยอมทานข้าว
	อุ้ม		ม๊า กินข้าวหน่อยนะม๊านะ
	แม่		ไม่เอา ไม่กิน
	อุ้ม		ม๊าไม่กินข้าวแล้วจะกินยาได้ยังไง โทรศัพท์ก็เล่นมาทั้งวันแล้ว 
(แย่งมือถือออกจากมือ) วางก่อนนะม๊า... ถ้าไม่กินงั้นก็เช็ดตัว...
	แดง		(วิ่งมากอดแม่ด้วยความดีใจ) ม๊า  แดงมาเยี่ยม คิดถึงจังเลย
			แดงซื้อของมาเยี่ยมม๊าด้วยนะ ต่อคิวนานมากเลย 
-แดงยัดถุงขนมใส่มืออุ้มเต็มแรง
	แดง		เอ้า! เอาไปใส่จานซะอุ้ม
	อุ้ม		เจ้ก็รู้ว่าของพวกนี้หมอไม่ให้กิน เจ้จะซื้อมาทำไม
	แดง		นิดๆหน่อยๆจะเป็นอะไรไป ม๊าไม่ได้กินนานแล้วใช่มั้ยม๊า (หันไปมองม๊า)
-ม๊าพยักหน้ารับรัวๆ
	แดง		เอาไปใส่จานมา!
-อุ้มเดินไปเอาขนมใส่จาน
-แดงจับมือแม่ ต่อว่าอุ้มด้วยท่าทางไม่พอใจ
	แดง		แดงส่งเงินมาให้ม๊าทุกเดือน อุ้มมันดูแลม๊าดีมั้ย มันซื้อของอร่อยให้ม๊ากินมั้ย
	แม่		(ส่านหัว) ไม่เลย มันให้ม๊ากินแต่ข้าวกับแกงจืด
	แดง		แกงจืด!?
-อุ้มเดินเข้ามา
	แดง		ขนมอะไรไม่ได้กินเลย!?
	แม่		ใช่ ม๊าเบื่อ ม๊าน่ะอยากตาย
	แดง		(หันมาต่อว่าอุ้ม) อุ้ม ทำไมเจ้ส่งเงินมาทุกเดือนไม่เห็นส่งของอร่อยให้ม๊ากินเลยฮะ!
	อุ้ม		(อุ้มนิ่งคิดก่อนพูด) อุ้มก็ทำ แกงต้มผักบุ้งแกงจืด 
-ม๊าส่ายหน้ารับไม่ได้
	อุ้ม		ก็อาหารสุขภาพทั้งนั้นนะเจ้
	แดง		ดูสิม๊าเบื่อจะแย่ นานๆทีให้ม๊าได้กินที  จะรอเคาะฝาโรงให้ม๊ากินรึไง เอามา! 
-แดงแย่งจานขนมในมืออุ้มไปใส่มือม๊า
-ม๊ารีบหยิบขนมจะเข้าปาก แต่อุ้มห้ามไว้
	อุ้ม		ม๊า...
-ม๊าคืนจานขนมใส่มือแดง
-แดงยัดจานขนมคืนม๊า
	แดง		อุ้มหนิ! กินไปม๊า ไม่ต้องสนใจใคร แดงซื้อมา
	แม่		(หยิบขนมเข้าปากมองดูหน้าอุ้ม) กินแล้วน้า...
	แดง		กินเลยม๊า กินเยอะๆ ชอบใช่มั้ย
-แม่กินขนมยิ้มมีความสุข มีแดงคอยเอาใจ เชียร์ให้กินขนม
	อุ้ม		(มองดูด้วยความเหนื่อยใจ) งั้นอุ้มไปเปิดประตูแป๊ปนึงนะ
-อุ้มเดินออกไป แม่กับแดงไม่สนใจ โชคเดินเข้ามาเจออุ้มพอดี
	โชค		อ้าว ทำไมอุ้มยังอยู่ชุดนี้ล่ะ (ดูหงุดหงิดขึ้นมาทันที)
	อุ้ม		อ้าว ดูแลม๊าก็ชุดแบบนี้แหล่ะ แล้วโชคแต่งชุดอะไร แต่งตัวแบบนี้จะไปไหน 
ไปงานเลี้ยงเหรอ
	โชค		ก็เรานัดกันไว้แล้วไม่ใช่เหรอ
	อุ้ม		นัดกัน?  นัดอะไรอะ...
	โชค		(เสียงเข้ม) นี่ลืมใช่มั้ย... วันนี้วันครบรอบงานแต่งงานของเราไง
	อุ้ม		คือ..คือ อุ้มลืม  แล้วชุดอะไรอุ้มก็ไม่ได้เตรียมมาเลยอะ อุ้มขอโทษนะโชค (จับมือโชค)
	โชค		คุณรู้มั้ยว่าผมตั้งใจมากแค่ไหนอะ ร้านก็กว่าจะจองได้ ไม่รู้ล่ะ ชุดนี้ก็ชุดนี้ ไปกันแบบนี้แหล่ะ
	อุ้ม		แล้ว...แล้วใครจะดูแลม๊าล่ะ
	โชค		ก็รถเจ้แดงจอดอยู่ตรงหน้าบ้านแล้วไง ก็ให้เขาดูไปสิ
	อุ้ม		เอางั้นเหรอ ได้ๆ 
-อุ้มเดินกลับไปหาแม่กับแดง
	แดง		ม๊า แดงไปก่อนนะ  ลูกค้ารายใหญ่มาตามแล้ว ถ้าไม่ไปนะ มีเสียหาย..
	อุ้ม		เจ้ เจ้ ...เจ้  (จับมือเจ้)
	แดง		เนี่ย ถ้าไม่ปตอนนี้เสียหายรายใหญ่แล้วเนี่ย (แกะมืออุ้ม)
-แดงวิ่งออกไปท่าทางร่าเริง ผ่านโชคไป
	โชค		เจ้แดงสวัสดี...
	แดง		จ้าๆ สวัสดีจ้า
-อุ้มเดินออกมาคอตกหาโชค
	อุ้ม		โชค ... คือ..
	โชค		(โมโห) ไม่ต้องละ  (เดินจากไป)
-ม๊ากินขนมติดคอ ชักกระตุกเกร็ง
	อุ้ม		(พุ่งตัวไปหาม๊า) ม๊า! ม๊า  โชค ช่วยด้วย ม๊าเป็นอะไรก็ไม่รู้อะ
	โชค		ม๊า! ม๊าครับ  อุ้ม เราพาม๊าไปหาหมอก่อนเถอะ
-โชควิ่งกลับมา ตกใจ วิ่งเข้าไปช่วยประคองม๊ากับอุ้มไปโรงพยาบาล	

ฉาก 2 โรงพยาบาล 
ตัวละคร  	หมอ - พยาบาล
พยาบาล	คุณหมอคะ คุณหมอคะ มีเคสจากห้องฉุกเฉินค่ะ
หมอ		อะ เดี๋ยวก่อน แล้วเคสที่ Stock ไว้เมื่อคืนเป็นยังไงบ้างแล้ว
พยาบาล	อายุรกรรมเวรบ่ายส่งตัวไปแล้วค่ะ
หมอ		อะ โอเค (ตั้งใจฟัง)
พยาบาล	ส่วนเคสห้องฉุกเฉินนะคะ ชื่อคุณสมใจ อายุประมาณ 65 ปี เป็นผู้หญิงค่ะ หมดสติเข้ามา
หมอ		หมดสติ? รายงานค่าความดันด้วย เท่าไหร่
พยาบาล	ยังไม่ได้วัดค่ะ
หมอ		ยังไม่ได้วัด!? รีบไปวัดแล้วมารายงานหมอ ไม่ได้เรื่องเลย
พยาบาล	ค่ะ

ฉาก 3 โรงพยาบาล ห้องพิเศษ
ตัวละคร		อุ้ม - แดง - หมอ - พยาบาล
	แดง		อุ้ม (กวักมือเรียก)
	อุ้ม		ว่าไงเจ้
	แดง		ม๊าเป็นไงบ้าง
	อุ้ม 		ก็ เมื่อคืนไม่ได้นอนทั้งคืนเลย เมื่อเช้าก็พึ่งหลับไปเอง
	แดง		นี่ เจ้ไปได้บทสวดมนตร์เจ้าแม่กวนอิมมา เขาบอกว่านะ
			ถ้าฟัง 1000 รอบ เจ้าแม่จะอวยพรให้ม๊าหายป่วย
 			(ยัดวิทยุใส่มืออุ้ม เปิดบทสวดเสียงดัง) เอาไปเนี่ย เปิดให้ม๊าฟัง จะได้หายป่วย
	อุ้ม		(กลัวม๊าตื่น) แต่ เจ้ม๊าไม่สบายอยู่นะ
	แดง		เปิดเอาไว้ ฟังไว้ ม๊าจะได้หายป่วย
	อุ้ม		เจ้ จะหายได้ไง ม๊าต้องนอนนะเจ้
	แดง		(โมโหใส่) ไม่เชื่ออย่าลบหลู่นะ ห้ามเลยนะ เดี๋ยวจะโดน! (เดินออกไป)
-อุ้มเดินกลับมาหาม๊า ลังเลว่าจะปิดวิทยุดีมั้ย แต่ก็ไม่ปิด จนม๊าชักกระตุกเกร็งตัว อุ้มวิ่งเข้าไปหา
	อุ้ม		ม๊า!! หมอ!! หมอคะ ม๊าเป็นอะไรก็ไม่รู้ค่ะ
-หมอและพยาบาลวิ่งเข้ามา
	หมอ		พยาบาลไปดูหน่อยเร็ว (หมอกับพยาบาลวิ่งไปดูอาการ)
	อุ้ม		ช่วยด้วยนะคะหมอ 
	หมอ		พยาบาลเอา lorazepam มาฉีดซิ  แล้วนี่มันเสียงอะไรดังอย่างนี้เนี่ย
	อุ้ม		แปปนึงนะคะ (เดินไปปิดวิทยุ)
	หมอ		ค่อยดีขึ้นหน่อย
	อุ้ม		(ชะเง้อดูแม่) หมอคะๆ แล้วม๊าเป็นอะไรคะหมอ 
	หมอ		(กำลังขะมักเขม้นตรวจ) แปปนึงนะครับ
-หมอกับพยาบาลตรวจเสร็จแล้ว เดินออกมาคุยกับอุ้มด้านนอกห้อง
	หมอ		เชิญคุยกันนอกห้องดีกว่าครับ
	อุ้ม		ค่ะคุณหมอ  แล้วแม่ดิฉันเป็นอะไรคะหมอ
	หมอ		ก็อย่างที่เห็นเนี่ยแหล่ะครับ แม่ของคุณมีอาการชัก แต่ไม่ต้องห่วงเมื่อกี้หมอฟังเสียงปอดแล้ว มีอาการ Pulmonary edema นะ
พยาบาล	น้ำท่วมปอดค่ะ
อุ้ม		ห้ะ แล้วมันอันตรายมากมั้ยคะหมอ
หมอ		ก็..ถ้าปล่อยไว้นานๆก็จะเกิดภาวะ Acute Respiratory Failure 
พยาบาล	สภาวะหัวใจล้มเหลวเฉียบพลันค่ะ
อุ้ม		ห้ะ แล้วต้องทำยังไงคะหมอ
พยาบาล	(พูดแทรกหมอ) เดี๋ยวคุณแม่ของคุณก็ต้องใส่ท่อช่วยหายใจนะคะ 
เพราะตอนนี้แม่ของคุณหายใจเองไม่ได้ ท่อจะช่วยให้แม่ของคุณหายใจสะดวกขึ้น (รู้ตัวว่าพูดเกินหน้า เกินตาหมอ)
หมอ	(กระแอม) นี่หมอ นี่พยาบาล (หมอชี้ไปที่ตัว และชี้ไปที่พยาบาล) ...ก็อย่างที่ได้ยินน่ะครับ พอคนไข้เกิดภาวะแบบนี้ก็ต้องใส่ท่อหรือ Tube ช่วยหายใจน่ะครับ
อุ้ม	แล้วม๊าจะเจ็บมากมั้ยคะหมอ แล้วเราไม่มีทางเลือกอื่นแล้วหรือคะหมอ
หมอ	คุณ ตอนนี้เรื่องการรักษาชีวิตแม่ของคุณเป็นเรื่องสำคัญอันดับหนึ่ง 
	ยังไงหมอก็อยากให้คุณเซ้นต์ Consent form (พยาบาลจะแทรกอธิบายแต่หมอห้าม เพราะรู้ทัน) 
อ่อ  มันคือใบยินยอมการรักษาให้หมอใส่ท่อช่วยหายใจให้แม่คุณ แล้วก็ หมออยากให้คุณรีบเซ้นต์ยินยอมเลยนะ หมอคิดว่าน่าจะเกิดภาวะที่ต้องใส่ Tube เร็วๆนี้แล้วล่ะ 
	อุ้ม		(ลังเล) แล้ว...แล้วถ้าม๊าใส่ท่อ ม๊าจะหายใช่มั้ยคะ
	หมอ		(ตะกุกตะกัก) ก็...เป็นไปได้ที่จะหาย

ฉาก 4 โรงพยาบาล นอกห้องคนไข้
ตัวละคร  อุ้ม - แดง
-แดงเดินเข้ามาหาอุ้ม ท่าทางกังวล
	แดง		ยังไงล่ะอุ้ม ม๊าเป็นยังไง
	อุ้ม 		เมื่อเช้าอุ้มได้คุยกับหมอมาอะเจ้...คือ คือเจ้ก็ไม่อยากให้ม๊าเจ็บ ไม่ให้ม๊าทรมานเหมือนกันใช่มั้ยเจ้
	แดง		ก็แน่สิ ใครจะอยากให้ม๊าทรมาน ไม่งั้นจะพามาโรงพยาบาลแพงๆเหรอ
	อุ้ม		ก็ตอนนั้น ตอนที่อาอี๊ไม่สบายแล้วต้องใส่ท่อช่วยหายใจ มันดูทรมานมากเลยเจ้ แล้วตอนนั้นม๊าก็อยู่ดูด้วย ม๊าบอกว่าม๊าไม่อยากเป็นแบบนั้น ม๊าไม่อยากทรมาน  เราอย่าใส่ท่อช่วยหายใจเลยนะเจ้ ขอร้องล่ะเจ้
	แดง		(โมโหรำคาญ) โอ้ย!หมอว่าไงบ้าง
	อุ้ม		ก็...หมอบอกม๊ามีปัญหาเรื่องการหายใจ ต้องใส่เครื่องช่วยหายใจภายใน 24 ชั่วโมง 
	แดง		(ตกใจ) 24 ชั่วโมง! แล้วหมวยเล็กก็อยู่เมืองนอก มันยังไม่ได้มาดูใจม๊าเลยเนี่ย ยังไงก็ต้องให้ม๊ารักษา ยื้อชีวิตมาม๊าจนกว่าหมวยเล็กจะมา
	อุ้ม		แต่ว่าหมอไม่ได้รับปากเลยนะเจ้ว่าม๊าจะหายอะ
	แดง		ก็มีโอกาสใช่มั้ยล่ะ ยังไงก็ต้องรอจนกว่าหมวยเล็กจะมา  
รอให้เจ้โทรหาหมวยเล็ก (เดินออกไปโทรศัพท์)
	อุ้ม		เจ้

ฉาก 5 ที่บ้านอุ้มกับโชค ห้องนั่งเล่น
ตัวละคร		อุ้ม - โชค
-โชคกลับมาจากที่ทำงานท่าทางเหนื่อยล้า มองโถงบ้านที่รกไปหมด ก่อนจะเดินไปวางคอมพิวเตอร์แล้วนั่งพิมพ์งานต่อด้วยความหงุดหงิดที่ไม่เห็นอุ้มดูแลบ้าน
	อุ้ม		(เดินผ่านโชคไปเก็บของ)  โชคเป็นไงบ้าง
-โชคไม่ตอบ  อุ้มรู้สึกแย่เลยเดินไปเก็บของแล้วทรุดตัวอย่างคนหมดแรงลงต่อหน้าโชค
	โชค		เป็นอะไร 
	อุ้ม		ม๊าอาการไม่ดีขึ้นเลยโชค หมอบอกว่าม๊าจะอยู่ได้ไม่นาน ต้องใส่เครื่องช่วยหายใจ
			แต่อุ้มไม่อยากให้ม๊าใส่เลย เจ้แดงก็บอกแต่ต้องใส่ๆ 
โชคช่วยพูดกับเจ้แดงให้อุ้มทีได้มั้ย นะๆ
	โชค		ช่วยเหรอ? นี่ผมยังช่วยไม่มากพออีกเหรอ..คุณรู้มั้ยว่าทุกวันนี้ผมต้องทำอะไรบ้างนี่ผมกลับมาจากที่ทำงานเหนื่อยๆ ผมต้องมาทำอะไรเนี่ย เก็บผ้า ล้างจาน ผมถามหน่อยเถอะ นี่คุณเป็นเมียประสาอะไร?
			(ถอนหายใจ) แล้วนี่คุณรู้มั้ยว่าลูกไม่สบาย
	อุ้ม		(ตกใจ) น้องออมเป็นอะไรอะโชค น้องออมไม่ได้อยู่โรงเรียนเหรอ น้องออมเป็นอะไร
	โชค		ก็เป็นแบบนี้นี่ไง!
	อุ้ม		น้องออมเป็นอะไร! โชคก็บอกสิว่าน้องออมเป็นอะไร พูดสิ!
	โชค		(สะบัดแขนอุ้ม) มันมีแม่แบบนี้นี่ไง!! (เดินหนี)
	อุ้ม		(เดินตาม) โชค น้องออกเป็นอะไร!
	โชค		(ชะงัก) ไปถามแม่ผมนู้น! (เดินหนีไป)
-อุ้มชะงัก ก่อนจะเดินหนีออกไป

ฉาก 6 : บ้านม๊า  ห้องรับแขก
ตัวละคร		อุ้ม - แดง - พ่อ - แฟนใหม่พ่อ
แฟนใหม่ป๊า	นี่แหล่ะพี่ นี่แหละที่เขานัดเราไว้...แล้วลูกของพี่เขานัดพี่มาทำไมเนี่ย
พ่อ			เขาจะคุยเรื่องแม่เขา
แฟนใหม่ป๊า	ถ้าเป็นเรื่องเงินไม่ได้เด็ดขาดเลยนะ ห้ามเลยนะ
พ่อ			จ้ะๆ  เดี๋ยวพี่จัดการเอง
อุ้ม			(เดินเข้ามาไหว้ทั้งสอง) สวัสดีค่ะ.... (มองป๊า) 
พ่อ			อุ้มเป็นไงบ้าง
อุ้ม			ป๊า ม๊าอาการไม่ดีเลยอะ หมอบอกมีปัญหาการหายใจ ม๊าตาลอย อุ้มเรียกเท่าไหร่ก็ไม่ได้ยินอะป๊า
พ่อ			ขนาดนั้นแล้วเหรอ
อุ้ม			หมอบอกว่าต้องใส่เครื่องช่วยหายใจอะ
พ่อ			โห
อุ้ม			ป๊า แต่อุ้มไม่อยากให้ม๊าใส่เครื่องช่วยหายใจอะ
พ่อ			ใช่ๆ (ส่ายหน้า)
อุ้ม			ป๊าช่วยคุยกับเจ้แดงให้หน่อยนะ
พ่อ			ได้ๆ...
แฟนใหม่พ่อ	(สะกิดสามี) พี่ๆ พี่จำลุงรักษ์ได้มั้ย ที่เขาก็ใส่เหมือนกันแล้วเขาก็ตาย อย่าไปใส่เลย มันไม่ได้ช่วยอะไรหรอก
แดง	(แดงเดินเข้ามาหาอุ้ม) อุ้ม มีอะไร ไหนบอกว่าเรื่องครอบครัว แล้วพาคนนอกมาทำไม (มองแรงแฟนใหม่พ่อ)  หวัดดีป๊า (ไม่มองหน้าพ่อ)
อุ้ม			เจ้ เจ้ฟังป๊าหน่อยนะอุ้มขอร้อง
พ่อ	(ขยับไปหาแดง) แดง อุ้มเขาเล่าให้ฟังน่ะ ว่าหมอเขาจะใส่เครื่องช่วยหายใจให้ม๊าน่ะ ป๊าคิดว่ามันไม่น่าใส่อะ มัน...
แดง	(ไม่มองหน้า) ป๊าน่ะไม่มีสิทธิ์บอกอะไรหรอก  ป๊าออกจากครอบครัวเราไปนานแล้ว 
แฟนใหม่พ่อ	(ขึ้นเสียง) พี่แดงคะ นี่พ่อนะคะ ให้เกียรติพ่อด้วยค่ะ 
แดง			พ่อลูกเขาจะคุยกัน คนอื่นไม่เกี่ยว 
พ่อ			แดง แต่ถ้าใส่ท่อ ม๊าจะเจ็บนะ 
แดง			(เสียงสั่น) ม๊าจะเจ็บ? ม๊าน่ะเจ็บมานานแล้ว 
แฟนใหม่พ่อ	(ลุกขึ้นยืน) พี่ หนูไปรอด้านล่างนะ 
อยู่ไปกลัวจะมีเรื่องกับคนอื่นเปล่าๆ (เดินออกไป)
พ่อ			(มองภรรยาแล้วมองอุ้ม) อุ้ม ป๊าคงช่วยได้แค่นี้แหล่ะนะ (เดินออกไป)
อุ้ม			ป๊า... 
แดง			(ขึ้นเสียง) อุ้มนี่ยังไงนะ เรื่องในครอบครัวเอาคนนอกมาเกี่ยวทำไม บอกว่าให้หมอจัดการไป ยื้อชีวิตม๊าให้ได้นานที่สุด จนกว่าหมวยเล็กจะมา ทำตามที่เจ๊บอกนี่แหล่ะ (เดินออกไป)

ฉาก 7 โรงพยาบาล โถงทางเดิน
ตัวละคร	อุ้ม – พยาบาล - หมอ
-พยาบาลกำลังเดินวุ่นๆ อุ้มตรงเข้าไปจับมือพยาบาลขอร้อง
	อุ้ม		คุณพยาบาลช่วยด้วยนะคะ อย่าให้ม๊าต้องใส่ท่อเลยนะคะ
	พยาบาล	ใจเย็นๆก่อนนะคะ ค่อยๆพูดค่ะ
	อุ้ม		จะหาวิธีรักษาอะไรก็ได้ ที่ไม่ต้องให้ม๊าทรมาน แต่อย่าใส่ท่อเลยนะคะ ตอนนี้ไม่มีใครฟังคำพูดดิฉันเลยค่ะ...
	พยาบาล	คุณฟังก่อนนะคะ เรื่องนี้พยาบาลตัดสินใจให้ไม่ได้ ต้องปรึกษาคุณหมอเท่านั้น แต่เอางี้นะค พยาบาลจะแจ้งคุณหมอให้ ขอตัวก่อนนะคะ (เดินออกไป)
-พยาบาลเดินผ่านไปเจอหมอที่กำลังรีบไปตรวจคนไข้พอดี
	พยาบาล	คุณหมอคะ เดี๋ยวค่ะ
	หมอ		มีอะไร เอาสั้นๆ
	พยาบาล	คือ..เคสคุณสมใจอะค่ะ การใส่ท่อ คุณหมอช่วยพิจารณาใหม่ได้มั้ยคะ 
	หมอ		หมายความว่าไง
	พยาบาล	ญาติคุณสมใจเขาดูไม่สบายใจมากๆเลยอะค่ะ 
-เสียงเรียกหมอ
หมอ	นั่นไงเขาเรียกหมอแล้ว เอางี้นะ หมออธิบายไปหมดแล้ว ยังไงก็ให้เขา Consent ให้ทำซะ ตามนั้นนั่นแหล่ะ...
	พยาบาล	แต่คุณหมอคะ...
	หมอ		คุณ คุณก็รู้ขั้นตอนดีไม่ใช่หนิ คุณก็เป็นพยาบาลมาหลายปี 
เดี๋ยวผมต้องไปแล้ว (เดินออกไป)
	พยาบาล	ค่ะ..

ฉาก 8 ฉากเหนือจริง – การสอดท่อช่วยหายใจ
มี Smoke เปลี่ยนแสงไฟให้บรรยากาศเหนือจริง 
เป็นฉากเหนือจริง ม๊า ถูกสวมเสื้อและสอดท่อช่วยหายใจ มีการออกแบบท่า movement เคลื่อนไหว แสดงให้เห็นว่าในที่สุดก็ต้องยอมเซ็นชื่อในเอกสารยินยอม และทำตามขั้นตอนที่หมอบอก ท้ายที่สุดม๊าถูกพาไปนอนบนเตียงผู้ป่วย อุปกรณ์ประกอบฉากพวกเครื่องช่วยหายใจถูกนำเข้ามา 

ฉาก 9 โรงพยาบาล – ห้องผู้ป่วย
ตัวละคร	อุ้ม - แดง - หมวยเล็ก - หมอ - พยาบาล
ม๊าอยู่บนเตียงผู้ป่วย ในชุดที่มีท่อใส่อยู่ปาก มีอุปกรณ์ช่วยหายใจ 

	แดง		(ร้องไห้) ม๊า ม๊าเป็นไงบ้าง ม๊าตอบแดงสิม๊า ไม่เป็นไรแล้วนะ
	อุ้ม		อดทนนะม๊า ม๊าไม่เป็นอะไรแล้ว รอหมวยเล็กนะม๊า
	หมวยเล็ก	(ไหว้แดง)  เจ้สวัสดีค่ะ...
	แดง		เออ รีบไปดูม๊าเถอะ (ร้องไห้ต่อ)
	หมวยเล็ก  	ม๊า ม๊า... (ร้องไห้) เจ้ ทำไมม๊าเป็นหนักขนาดนี้อะเจ้
	อุ้ม		ก็หมอบอกว่านี่เป็นวิธีรักษาที่ดีที่สุดแล้วอ่ะ
	หมวยเล็ก	แต่ม๊าดูทรมานมากเลยนะเจ้  ไม่สิเจ้ ม๊าต้องไม่เป็นแบบนี้สิเจ้
			ใครเป็นคนตัดสินใจให้ม๊ารักษาแบบนี้ 
	อุ้ม		ก็ (หันมองแดง)
	แดง		(สะดุ้งหันกลับ) ก็ถ้าเจ้ไม่ตัดสินใจแบบนี้ หมวยเล็กจะมีโอกาสมาดูใจม๊าเหรอ 
	หมวยเล็ก	(ถอนหายใจ) หมวยเล็กไม่สนใจหรอกว่าใครที่เซ้นต์ 
			แต่ม๊าต้องไม่อยู่ในสภาพแบบนี้นะเจ้
	อุ้ม		งั้นเดี๋ยวเจ้ไปตามหมอมาให้  หมวยเล็กคุยกับหมอเองแล้วกันนะ
-อุ้มออกไปตามหมอ หมวยเล็กเรียกสติม๊า แดงคอยดูอยู่ห่างๆ
-หมอกับพยาบาลเดินเข้ามา
	หมอ		สวัสดีครับ
	หมวยเล็ก	สวัสดีค่ะหมอ  ฉันอยากถามคุณหมอว่า ทำไมแม่ฉันมีสภาพเป็นแบบนั้นล่ะคะหมอ
	หมอ		แบบนี้ ? แบบไหนครับ ?
	หมวยเล็ก	หมอยังต้องให้ฉันบอกอีกเหรอ หมอไม่เห็นเหรอว่าแม่ฉันทรมานขนาดไหนอะ 
	หมอ		ตอนนั้นแม่คุณอยู่ในสภาวะวิกฤต หมอก็ต้องเลือกรักษาชีวิตแม่คุณไว้ 
	หมวยเล็ก	รักษาเหรอหมอ? รักษาแล้วมันเป็นแบบนี้เนี่ยนะหมอ
	หมอ		นี่คุณ หมอไม่ได้เป็นคนตัดสินใจนะ 
			ครอบครัวคุณก็ลงชื่อ Consent form ให้หมอแล้วไง
หมวยเล็ก	ตัดสินใจเหรอ? แล้วหมอได้บอกพวกเขามั้ย ว่าถ้าแม่ฉันผ่าตัดแบบนี้ไปแม่ฉันจะมีสภาพเป็นแบบไหน หมอพูดแบบนี้ได้ไง ถ้ามีปัญญาทำแค่นี้หมอไม่ต้องเป็นหรอกหมออะ  คอยดูนะ จะฟ้องให้หมดทั้งโรงพยาบาลเลย
---------------------------------------------------------------------------------------------------------------------- END/